A szezonnyitó ausztrál nagydíjon a kvalifikáción 8. időt érte el, de Daniel Ricciardo nem lassított eléggé piros zászló hatálya alatt a második szabadedzésen, ezért 3 rajthelyes büntetést kapott a futamra, így egy hellyel előrébb került a rajtrácson. A verseny 6. körében Ricciardo megelőzte őt és visszaesett egy pozíciót. A 48. körben megelőzte Valtteri Bottast, majd visszatámadt a finn, de megelőzni már nem tudta, így a németet a 7. helyen intették le. Bahreinben ismét a 8. időt érte el az időmérő edzésen, de mivel Lewis Hamilton autójában a pénteki edzésnapot követően sebességváltót cseréltek, ezért 5 rajthelyes büntetést kapott a futamra, így a 7. rajtkockából rajtolhatott. A versenyt a 6. helyen fejezte be a két McLaren előtt. Kínában a kvalifikáción a két Red Bull mögött a 7. legjobb időt érte el. A verseny 35. körében kiment a biztonsági autó és az újraindítást követően jól reagált Hülkenberg, megelőzte Kevin Magnussent és feljött a 7. helyre. Verstappen–Vettel ütközés miatt feljött a 6. helyre a futam vége felé és ebben a pozícióban is intették le.